Cartea scriitorului, de acum consacrat, Marian Nazat „Mondialul lui Messi” (RAO, 2024) este nu doar un notabil eveniment editorial, din păcate –nu ştim motivele- trecut cu vederea, cum se întâmplă cu multe cărţi bune, care încă mai apar, cât o istorie sentimentală a ultimei ediţii a competiţiei planetare.
Şi dacă s-ar putea admite o comparaţie, fie ea şi uşor forţată, cartea este la înălţimea prestaţiei starului argentinian, căpitanul albi-celeştilor, care şi-au aruncat într-o fericire tipic sud-americană suporterii, după o finală de vis, ameninţată de un debut consternant în faţa saudiţilor. La capătul finalei cotidianul „Ole” titra fără economie de cuvinte : „Glorie lui Dumnezeu! Glorie lui Messi! Destinul care părea necruţător cu el i-a oferit cea mai frumoasă revanşă, ziua visată, Campionatul Mondial, consacrarea eternă. Astăzi, Messi a devenit cel mai bun jucător din istorie. Ne pare rău, Diego”. Cartea „Qatar 2022. Mondialul lui Messi”, incitantă la lectură, nu e o colecţie de cronici sau tablete reuşite, fie şi în stilul elevat al celor de la France Football-ul de odinioară, cu monştrii săi sacri Jacques Thibert şi Jean Philippe Rethacker cu a lor „Istorie fabuloasă a fotbalului”. Cartea este povestea complexă cu toate chiţibuşurile şi dedesubturile unei complicate ediţii de Campionat Mondial, organizat în premieră într-o ţară a Golfului. Având toate datele non-stop-ului literar, autorul e un scriitor şi jumătate şi în teritoriul sportului, sărăcit prin plecarea într-o altă lume a lui Ioan Chirilă şi Radu Cosaşu –inegalabili- care l-ar fi fascinat în prima tinereţe cum mărturiseşte. În fine, „Qatar 2022. Mondialul lui Messi” succede altor două cărţi cu poveşti fotbalistice, de acelaşi autor: „Basmul fotbalului” (RAO, 2018) şi „Rusia 2018” (Rao, 2019) care dau fiori de emoţie la lectură.
Citeste continuarea articolului pe Cuvântul Libertății.ro